লক্ষ্মীপুর আদর্শ সামাদ সরকারী উচ্চ বিদ্যালয়
লক্ষ্মীপুর আদর্শ সামাদ সরকারি উচ্চ বিদ্যালয় লক্ষ্মীপুর জেলার অন্যতম ঐতিহ্যবাহী একটি সরকারি মাধ্যমিক বিদ্যালয়। বিদ্যালয়টি বাংলাদেশের প্রাচীনতম বিদ্যালয়গুলোর মধ্যে একটি। উক্ত বিদ্যালয়টি লক্ষ্মীপুর জেলার জেলা স্কুল হিসাবেও খ্যাত। এখন যে নামে এর পরিচয় প্রতিষ্ঠালগ্নে এ নাম ছিল না। “লক্ষ্মীপুর  মডেল হাই স্কুল” ও “লক্ষ্মীপুর এইচ. এ. সামাদ একাডেমি”  দুটি প্রাচীন ও ঐতিহ্যবাহী শিক্ষা প্রতিষ্ঠান যা ১৯৮২ খ্রিস্টাব্দের ১লা জানুয়ারি মাধ্যমিক ও উচ্চ শিক্ষা অধিদপ্তরের তৎকালীন মাননীয় মহাপরিচালক ড. হাফিজ আহমদ মহোদয়ের মধ্যস্থতায় একত্রীকরণ করা হয় এবং গণপ্রজাতন্ত্রী বাংলাদেশ সরকার কর্তৃক জাতীয়করণকৃত লক্ষ্মীপুর আদর্শ সামাদ সরকারি উচ্চ বিদ্যালয় নামে আত্মপ্রকাশ করে। এই বিদ্যালয়ে কেবলমাত্র ছাত্ররা পড়তে পারে। স্কুলটি প্রতি বছর সুনামের সাথে ভাল ফলাফল করে আসছে। বিদ্যালয়টি প্রাতঃ শাখা (সকাল ৮.৩০ থেকে দুপুর ১টা পর্যন্ত) এবং দিবা শাখা (সকাল ১১টা থেকে বিকাল ৪.৪০ পর্যন্ত) এই দুই ভাগে বিভক্ত। লক্ষ্মীপুর জেলার অনেক কৃতি সন্তান এই বিদ্যালয় থেকে অধ্যয়ন করে দেশের বিভিন্ন স্থানে স্বনামধন্য সরকারি/বেসরকারি প্রতিষ্ঠানে উচ্চপদে কর্মরত রয়েছেন।